কেন্দ্রের বিরুদ্ধে বঞ্চনার অভিযোগের প্রেক্ষিতে মুখ্যমন্ত্রী মমতা বন্দ্যোপাধ্যায়কে বিঁধলেন কেন্দ্রীয় নগরোন্নয়ন দফতরের প্রতিমন্ত্রী বাবুল সুপ্রিয়। বৃহস্পতিবারের বারবেলায় বাবুলের টুইট, ‘২০১৪ সালের নভেম্বরে আমার মন্ত্রকের অন্তর্গত হাডকো পশ্চিমবঙ্গ রাজ্য সড়ক উন্নয়ন নিগমকে ৮৫৩ কোটি টাকার অনুমোদন দিয়েছিল। কিন্তু দিদি আজ পর্যন্ত সেই টাকা নেননি’! নরেন্দ্র মোদীর সরকারের বিরুদ্ধে মুখ্যমন্ত্রীর অভিযোগের প্রেক্ষিতে যে এই টুইট, সরাসরি তা বলেননি বাবুল। তবে কটাক্ষের মধ্যেই স্পষ্ট আসানসোলের বিজেপি সাংসদ কী ইঙ্গিত করতে চাইছেন। 
সাম্প্রতিককালের জেলা সফরগুলিতে কেন্দ্রীয় প্রকল্পে বরাদ্দ কমানো নিয়ে নরেন্দ্র মোদীর সরকারের বিরুদ্ধে সরব থেকেছেন মমতা। পাশাপাশি কেন্দ্রীয় ঋণের উপরে সুদের টাকা কাটা নিয়ে পুরনো অভিযোগে শান দিয়েছেন তৃণমূলনেত্রী। বন্যার জন্য চেন্নাইয়ের মুখ্যমন্ত্রী জয়ললিতা আবেদন করা মাত্রই আর্থিক সাহায্য পেলেও এ রাজ্য কেন বঞ্চিত সেই প্রশ্ন তুলেছেন তিনি। মঙ্গলবার মালদহের গাজলে মুখ্যমন্ত্রী বলেন, ‘‘৪০ হাজার কোটি টাকা আয়ের মধ্যে যদি ২৮ হাজার কোটি টাকা কেটে নেয় তাহলে রাস্তা করব  কোথা থেকে?’’ 
এর পরেই বাবুলের এদিনের টুইট। রাজ্যের সড়ক উন্নয়নে কেন্দ্রের দেওয়া টাকা গত একবছর ধরে পড়ে রয়েছে বলে দাবি করেছেন বাবুল। যদিও কেন্দ্রীয় মন্ত্রীর বক্তব্য ঠিক নয় বলে জানিয়েছেন পূর্তমন্ত্রী শংকর চক্রবর্তী। 
এদিন ‘ঝালমুড়ি’তে ঝাল বেড়েছে বাবুলের আরেকটি টুইটে। কলকাতা চলচ্চিত্র উৎসবের পরে ‘সংগীত মেলা’। সম্প্রতি সরকারি বিজ্ঞাপনে মুখ্যমন্ত্রীদের ছবি ব্যবহার করা যাবে না বলে নির্দেশ দিয়েছে সুপ্রিম কোর্ট। সেই প্রেক্ষিতেই ‘সংগীত মেলা’র প্রচারে হোর্ডিংয়ে মুখ্যমন্ত্রীর ছবি নিয়ে রাজ্য থেকে একমাত্র কেন্দ্রীয় মন্ত্রী তথা তারকা-সাংসদের টুইট, ‘সুপ্রিম কোর্টকে অবমাননা দিদি’র! সুপ্রিম কোর্টের নির্দেশ অনুযায়ী হোর্ডিংয়ে মুখ্যমন্ত্রীর ছবি ব্যবহারের অনুমতি নেই’।
এর আগে কলকাতা আন্তর্জাতিক চলচ্চিত্র উৎসবের উদ্বোধনী অনুষ্ঠানে তিনি কেন আমন্ত্রণ পাননি, সে বিষয়ে সোশ্যাল নেটওয়ার্কিং সাইটে ‘অনুযোগ’ করেছিলেন বলিউডের প্লে-ব্যাক গায়ক। ঘটনাচক্রে, যে ‘সংগীত মেলা’র হোর্ডিং নিয়ে বাবুলের এদিনের টুইট, তার উদ্বোধনী অনুষ্ঠানে গত লোকসভা নির্বাচনে শ্রীরামপুরে বিজেপি’র প্রার্থী বাপ্পি লাহিড়ী এবং সেই সময় বিজেপি’তে যোগ দেওয়া কুমার শানুকে সম্মানিত করেছেন মুখ্যমন্ত্রী। ‘সংগীত মেলা’ সংক্রান্ত বাবুলের টুইটকে সেই আঙ্গিকেই দেখতে চাইছেন তৃণমূল শিবিরের একাংশ! 
আঙ্গিক আরও রয়েছে। এদিনের টুইট ফেসবুকেও পোস্ট করেছেন কেন্দ্রীয় মন্ত্রী। যার প্রেক্ষিতে গুজরাতের মুখ্যমন্ত্রী আনন্দীবেন পটেলের ছবি সংবলিত একটি বিজ্ঞাপন সাংসদের ‘ওয়ালে’ পোস্ট করে এক ব্যক্তির মন্তব্য, ‘সত্যিই! তাহলে এটা কী!’’ 
বিস্ময় আরও রয়েছে। সম্প্রতি ‘দিদি’র সমালোচনার সুযোগ বাবুল হাতছাড়া না করলেও, রাজ্য বিজেপি সম্পর্কে কেন তিনি উদাসীন সেই প্রশ্ন তুলেছেন কেউ কেউ। ঘটনাচক্রে, বুধবারই আসানসোলে আইন অমান্য কর্মসূচিতে বিজেপি কর্মী-সমর্থকদের মারধরের অভিযোগ উঠেছে। সেখানে বিজেপি’র তারকা সদস্য রূপা গঙ্গোপাধ্যায় গ্রেফতার বরণ করলেও, আসানসোল থেকে নির্বাচিত সাংসদের তরফে কোনও প্রতিক্রিয়া পাওয়া যায়নি! যদিও বিজেপি’র একাংশের বক্তব্য, সংসদ চলার কারণেই ওই কর্মসূচিতে যোগ দিতে পারেননি সাংসদ।